ከቅርብ ጊዜ ወዲህ በዋልድባ ገዳም አካባቢ መንግስት ሊሰራ ያሰበውን የልማት ስራ መነሻ በማድረግና በሃይማኖታዊ ሽፋንነት በመጠቀም ማህበረ ቅዱሳን በውጪ ካሉ ተቃዋሚ ፖለቲከኞች ጋር እጅና ጓንት ሆኖ እያጋጋለ ካለው የፖለቲካ አጀንዳ ጀርባ አባ ሳሙኤል እንዳሉ እየተነገረ ነው። የቀድሞው የዋልድባ መነኩሴና የዛሬው የልማት ኮምሽን ጳጳስ አባ ሳሙኤል፣ በጉዳዩ ላይ የዋልድባን መነኮሳት በማነሳሳትና ከቪኦኤና ከሌሎችም አካላት ጋር የሚገናኙበትን ሁኔታ በማመቻቸት፣ በሰልፍ መልክ ወደጠቅላይ ቤተክህነት እንዲመጡና ተቃውሟቸውን እንዲያሰሙ በማድረግ፣ ከፍተኛ ሚና እንዳላቸው ለጳጳሱ ቅርበት ያላቸው ምንጮች ሲናገሩ ተሰምተዋል። ይህን እያደረጉ ያሉትም በአቡነ ጳውሎስ ላይ ተቃውሞ እንዲነሳ ለማድረግና ተቃውሞው ተጋግሎ ከቀጠለና እርሳቸውን በአመጽ ከመንበራቸው ማስነሳት ከተቻለ በእርሳቸው እግር እተካለሁ የሚል ቅዠት ስላላቸው ነው ይባላል፡፡ ለዚህ ደግሞ ድጋፍ እየሰጣቸው ያለው ማህበረ ቅዱሳን ነው፡፡
ማህበረ ቅዱሳንንና አባ ሳሙኤልን ያገናኛቸው አጀንዳ ተመሳሳይነት ያለው ሲሆን፣ የቤተመንግስቱንም የቤተክህነቱንም ስልጣን ጠቅልሎ መያዝ እንደሆነ የሚታወቅ ነው። አባ ሳሙኤል ከልባቸው አልወጣ ያለውን ፓትርያርክ የመሆን ቅዠት ለማሳካት እየወደቁ እየተነሱ፣ የተለያዩ ክፍተቶችን እየተጠቀሙ በብፁዕ ወቅዱስ አቡነ ጳውሎስ ላይ መፈንቅለ ፓትርያርክ ለማካሄድ የተለያዩ ጥረቶችን ሲያደርጉ መቆየታቸው ይታወቃል፡፡ ከሰሞኑ ደግሞ የዋልድባን ጉዳይ ሽፋን በማድረግ እንደተለመደው አባ ጳውሎስን መታገላቸውን ቀጥለዋል፡፡ ይሁን እንጂ ጉዳዩ ከመንግስት ጋር ሳያጋጫቸው እንደማይቀር የአንዳንዶች ግምት ነው፡፡
ማህበሩ በሃይማኖት ሽፋን የሚንቀሳቀስ መሆኑ ከእስከዛሬው እንቅስቃሴው በግልጽ የሚታወቅ ነው። አንጻራዊ ሰላም የሚመስል ሁኔታ በቤተክርስቲያኒቱ ሲፈጠር ትኩረቱ ሁሉ ተሀድሶ መናፍቃን የሚል ስም በሰጣቸው የቤተክርስቲያን ልጆች ላይ ይሆናል። ምክንያቱም ቤተክርስቲያኒቱ በእነርሱ አገልግሎት እየተሸፈነች ከመጣች እኔ ከጨዋታ ውጪ እሆናለሁ ብሎ ስለሚሰጋ ነው፡፡ ለፖለቲካው ምቹ የሆነ ነፋስ ሲነፍስ ደግሞ የሃይማኖት ካባን የደረበ እስከማይመስል ድረስ ተቃዋሚ የፖለቲካ ድርጅት ሆኖ ያርፈዋል፡፡ ሰሞኑን እየሆነ ያለውም ይኸው ነው፡፡ ብላቴ ላይ ለወለዱት ፖለቲከኛ አባቶቹ ባመቻቸው በዚህ ትልቅ አጋጣሚ በመጠቀም፣ በውጪ የተቃውሞ ፖለቲካቸውን ለማራመድ ልዩ ልዩ ስልቶችን እየተጠቀሙ ሲሆን፣ በቅርቡ በዋሽንግተን ዲሲ ባደረጉት የተቃውሞ ሰልፍ ላይ እንኳ በሃይማኖት ሸፍነው ያሰሙት ዋና ድምጽ በሌሎች ሃይማኖት ለበስ መፈክሮች የታጀበ ይሁን እንጂ አሁን ያለው መንግስት እኛን አይወክልምና ይውረድ የሚል እንደነበር ቪኦኤ ላይ ቀርበው ከተናገሩ የሰልፉ አስተባባሪዎች ለመታዘብ ተችሏል። ይህም እነርሱን ያሳሰባቸው የገዳሙ ጉዳይ ሳይሆን ፖለቲካዊ ስልጣኑ ነው የሚል አንድምታን አሳድሯል፡፡ ገዳሙ ሽፋን ሆኖ ነው እያገለገለ ያለው፡፡ የማህበሩ ድረገጾችም ከመቼውም ጊዜ ይልቅ ሃይማኖትን እየቀባቡ ፖለቲካቸውን ማራመዳቸውን አጠናክረው ቀጥለዋል፡፡ እየወጡ ያሉት ጽሁፎች፣ በወጡት ጽሁፎች ላይ እየተሰጡ ያሉ አስተያየቶችም ሁሉ ሃይማኖት ለበስ የፖለቲካ ሀሳቦች ናቸው፡፡ የሁሉም ጥያቄ ግን ማህበሩ ለምን ሚናውን አይለይም? የሚል ነው።